Maicel Uibo

Maicel Uibo (sündinud 27. detsembril 1992 Põlvas) on eesti kümnevõistleja.

Ta on lõpetanud 2012. aastal Audentese Spordigümnaasiumi ja 2016. aastal Ameerika Ühendriikides Georgia ülikooli.

Eesti meistrivõistlustel noorte vanuseklassides on Maicel Uibo võitnud 2007.–2013. aastal mitmel kergejõustikualal 14 medalit. Ta on võistelnud 2009. aastal noorte maailmameistrivõistlustel ning Euroopa noorte olümpiafestivalil kõrgushüppes ja 2013. aastal U23 Euroopa meistrivõistlustel kaugushüppes.Maicel Uibo, tulemused. Eesti spordi biograafiline leksikon. Vaadatud 26.07.2022.

Euroopa Kergejõustikuliit (EAA) valis Uibo 2013. aasta aprilli parimaks meessportlaseks. Samal kuul valis USA Kergejõustiku ja Krossijooksu Treenerite Liit Uibo ühe nädala parimaks meeskergejõustiklaseks.

Maicel Uibo võitis 13. juunil 2014 Ameerika Ühendriikide üliõpilasmeistrivõistlustel kümnevõistluses kuldmedali punktisummaga 8182. Kuldmedali võitis ta veel 2015. aastal ja pronksmedali 2016. aastal. Meeste seitsmevõistluses sai ta 2014. aastal hõbemedali.

Mais 2015 püstitas ta Ameerika Ühendriikides isiklikuks rekordiks 8326 punkti, mis oli sel ajal maailma hooaja tippmark. 2015. aasta maailmameistrivõistlustel Pekingis saavutas ta 8245 punktiga 10. koha. Kõrgushüppes sai ta tulemusega 2.13 alavõidu. Valiti 2015. aastal Põlvamaa parimaks meessportlaseks.

2016. aasta suveolümpiamängudel Rio de Janeiros ei saanud ta kuulitõukes tulemust kirja ning kogusumma 7170 punkti andis vaid 24. koha.

2018. aasta sisemaailmameistrivõistlustel võitis ta seitsmevõistluses 6265 punkti ja isikliku rekordiga pronksmedali. 

Aprillis ja mais 2018 püstitas Uibo kümnevõistluse kogusummas lausa kaks isiklikku rekordit. Aprilli alguses USA-s Athensis toimunud võistlustel kogus ta 8407 punkti. Mai lõpus Götzises võisteldes jäi lõpptulemuseks 8512 punkti ning maineka võistluse teine koht. Ühtlasi tõusis Uibo Eesti kõigi aegade kümnevõistluse edetabelis kolmandale kohale. Euroopa Kergejõustikuliit (EAA) valis ta 2018. aasta aprilli parimaks meessportlaseks.

2019. aasta MM-il Dohas võitis Uibo isikliku rekordiga (8604 punkti) hõbemedali, see tulemus tõstis ta Eesti kõigi aegade edetabelis teiseks. Hõbemedali võitmise eest pälvis 2020. aastal Eesti Vabariigi spordipreemia. Mitmevõistluse võistkondlikel Euroopa meistrivõistlustel 2019. aastal saavutas ta Eesti koondise koosseisus esikoha, olles individuaalselt teine (koondisse kuulusid veel Kristella Jurkatamm, Mari Klaup-McColl, Risto Lillemets, Janek Õiglane, Kristjan Rosenberg, Hanna-Mai Vaikla, Grit Šadeiko).

Tōkyōs 2021. aastal toimunud XXIII suveolümpiamängudel tuli ta 15. kohale tulemusega 8037 punkti, kusjuures teivashüppes sai alavõidu kõrgusega 5.50.

XVIII kergejõustiku maailmameistrivõistlustel Ameerika Ühendriikides Eugene'is 2022. aastal saavutas Maicel Uibo 8425 punktiga 7. koha. 

Eesti meistriks on Uibo tulnud 2018. aastal 110 m tõkkejooksus (tulemus 14,57) ja teivashüppes (5.20) ning 2022. aastal kümnevõistluses (8289 punkti).

Treenerid
Maicel Uibo on treeninud Põlvas Sulev Arundi, Audentese Spordigümnaasiumis Tõnu Kaukise ja hiljem USA-s Petros Kyprianou (2012–2016) ja Lance Braumani (alates 2017) käe all.Tõnu Kaukis: müts maha Maicel Uibo ees, ta näitas tõelist sisu. ERR Sport, 04.10.2019.

 Isiklikud rekordid 
Allikas: IAAF
Seisuga 23. juuli 2022
 Välivõistlustel 
 Ala  Tulemus  Aeg Koht 100 m jooks 10,99   11. aprill 2013    Athens, Georgia, USA Kaugushüpe7.82   11. aprill 2013    Athens, Georgia, USA Kuulitõuge15.17  23. juuli 2022   Eugene, Oregon, USA Kõrgushüpe 2.18   14. mai 2015   Starkville, Mississippi, USA 400 m jooks 50,18  7. august 2018   Berliin, Saksamaa 110 m tõkkejooks 14,43  3. oktoober 2019   Doha, Katar  Kettaheide49.14   12. aprill 2013    Athens, Georgia, USA Teivashüpe5.50   5. august 2021   Tokio, Jaapan  Odavise65.80   30. mai 2021   Götzis, Austria  1500 m jooks 4.25,53  29. august 2015   Peking, Hiina  Kümnevõistlus8604   4. oktoober 2019   Doha, Katar

Tema üksikalade tulemused rekordseerias olid (nende toimumisjärjekorras) 11,10 / 7.46 / 15.12 / 2.17 / 50,44 // 14,43 / 46.64 / 5.40 / 63.83 / 4.31,51

 Sisevõistlustel 

 Ala  Tulemus  Aeg Koht 60 m jooks 7,16   14. märts 2014    Albuquerque, New Mexico, USA 1000 m jooks 2.38,51   3. märts 2018   Birmingham, Suurbritannia 60 m tõkkejooks 8,19  3. märts 2018   Birmingham, Suurbritannia Kõrgushüpe2.19   5. veebruar 2022   Tallinn, Eesti Teivashüpe5.35   26. veebruar 2022   Ourense, Hispaania Kaugushüpe7.41   2. märts 2018   Birmingham, Suurbritannia Kuulitõuge14.82   8. veebruar 2020   Tallinn, Eesti Seitsmevõistlus6265   3. märts 2018   Birmingham, Suurbritannia

 Tunnustus 
 2020 Eesti Vabariigi spordipreemia (MM-il kümnevõistluses hõbemedali võitmise eest)

Isiklikku

2017. aasta veebruaris abiellus ta ülikoolikaaslase, Bahama tippsprinteri Shaunae Milleriga.. Neil on 2023. aasta aprillis sündinud poeg Maicel Uibo juunior.Foto ⟩ Hiljuti lapsevanemateks saanud Maicel ja Shaunae Uibo jagavad esimest pereklõpsu Postimees/Elu24, 04.09.2023. 

Viited

 Välislingid 


 Elulugu ESBL-is
 Maicel Uibo sai MM-il seitsmenda koha

Kategooria:Eesti kümnevõistlejad
Kategooria:Sündinud 1992